text: Sønderjyske-spiller skifter til Vejle Boldklub Kolding
  30 januar 2013 kl. 09.51
  Den 29-årige superligaspiller Henrik Bødker skifter fra Sønderjyske til Vejle Boldklub Kolding.
  Vejle Boldklub Kolding har skrevet en 3-årig kontrakt med den 29-årige midtbanespiller Henrik Bødker, der er blevet købt fri i Superligaklubben Sønderjyske.
  - Vi har fulgt Henrik Bødker gennem længere tid, og vi glæder os over, at det er lykkedes at tilknytte ham til Vejle Boldklub Kolding. Henrik Bødker er en hårdtarbejdende midtbanespiller med en stor erfaring fra Superligaen, og han er altid garant for en 100 procents indsats. Jeg er sikker på, at han vil kunne bidrage med meget til truppen i den benhårde oprykningskamp, der venter i foråret, siger sportschef i Vejle Boldklub Kolding Mads Bro Hansen.
  